
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Plx nr.406/2016
AVIZ

asupra propunerii legislative pentru reglementarea și 

organizarea votului electronic

În conformitate cu prevederile art.95 din Regulamentul Camerei Deputaţilor republicat, Biroul permanent a trimis, Comisiei pentru tehnologia informaţiei şi comunicaţiilor, spre avizare propunerea legislativă pentru reglementarea și organizarea votului electronic (PLx nr.406/2016).

Propunerea legislativă are ca obiect de reglementare stabilirea cadrului legal referitor la exprimarea opţiunii de vot prin intermediul internetului, ca modalitate alternativă de exercitare a dreptului la vot, pe lângă cea constând în votarea în cadrul secţiilor de votare şi votul prin corespondenţă, în scopul înlesnirii posibilităţii de participare la alegeri a cetăţenilor.

Consiliul Legislativ a avizat favorabil propunerea legislativă, cu observaţii şi propuneri, conform avizului nr. 173/03.03.2016.
Senatul a respins inițiativa legislativă, în ședința din 26 septembrie 2016.

Prin conținutul său normativ, propunerea legislativă face parte din categoria legilor organice, fiind incidente prevederile art.73 alin.(3) lit. a) din Constituția României, republicată, iar în aplicarea dispozițiilor art.75 alin.(1) din Constituția României, Camera Deputaților este Cameră decizională. 
Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au dezbătut propunerea legislativă şi au hotărât, cu majoritate de voturi a membrilor prezenţi, avizarea negativă a acesteia. 
 VICEPREŞEDINTE,  
Ionuț Cristian Săvoiu

